22 мая, пасля ранніх літургій у Сафійскім храме і левым прыдзеле гарадскога сабора, у 9 гадзін пачалася Бажэственная літургія ў галоўным прыдзеле сабора, якую здзейснілі тры архіпастыры — Кіеўскі, Валынскі і Полацка-Віцебскі ў саслужэнні 6 архімандрытаў і 6 протаіерэяў. Каля 11 гадзін раніцы корпусны пляц запоўнілі тысячы паломнікаў, якія прыйшлі хрэснымі ходамі з Невельскага, Полацкага і часткі Дрысенскага паветаў. Прадстаяцель невельскага хрэснага хода протаіерэй Пётр Пятроўскі, узыйшоўшы на памост капліцы, звярнуўся з красамоўным словам да запыленых і стомленых падарожнікаў, растлумачваючы рэлігійнае значэнне іх набожнага подзвігу. Затым саборна з усім духавенствам ён здзейсніў малебен перад вялікай іконаю прападобнай, якая з 20 мая знаходзілася ў капліцы.